નવેમ્બર મહિનાના ત્રીજા અઠવાડિયાની વહેલી સવારે બેંગકોકના સુવર્ણભૂમિ એરપોર્ટ નજીક આવેલી નોવોટેલ હોટેલના વિશાળ અને ભવ્ય પરિસરમાં પ્રવેશતાં જ નાજુક નમણી થાઈ યુવતીઓએ બે હાથ જોડીને પ્રેમથી સંબોધન કરીને અમારું સ્વાગત કર્યું. આપણે ત્યાં આવતા મહેમાનોનું નમસ્તે… કેમ છો ? કહીને સ્વાગત કરવામાં આવે. એ પ્રમાણે થાઈલેન્ડમાં તમે બેંગકોક જાઓ કે ફુકેત કે નાના ગામડાંમાં, બધે ઠેકાણે તમારું સ્વાગત સવાદી… સવાદી… કહીને કરવામાં આવે.